Serrar ils egls e taschair

Dad Eva Riedi

El giaja en la Toscana a guardar ina chasa. Ils uffants giajan lur atgnas vias, daco betg er el. Simplamain rumper or, ord il milieu etablì, entschaiver insatge nov, er u gist cun in pèr experientschas dapli en truclet. El raquinta cun egls traglischants e mauns malruassaivels. In mez Talian. Tadlar, siemiar, cun in pau schigliusia. Simplamain ir a star. “One way ticket…” na mandura sco bigliet. Rimnar ils bigliets e passaports da tut ils passagiers. Turitg–Roma ed enavos. Viadi da notg. Canera en il stgir. Durmir cun egls averts. Per emblidar la stancladad sfegliar ils passaports. Quella giuvna n’è gnanc uschè giuvna. Quella bella giuvna senza reservaziun, bigliet e bagascha che ha pajà cun notas dal Pitschen Prinzi. Ella
va a Roma. Forsa vinavant. Forsa che nagin na spetga sin ella. Ses passaport è plain nodas da la duana. Otg pajais, quatter continents en in mez onn. Ella n’ha ditg bler, ha ris sco resposta.
Quai è tut. In “one way ticket” fatg en il tren na di nagut. Segir betg l’emprim, forsa il davos. Simplamain ir e star. Quai saja quella acziun da la viafier. Ir la saira, turnar l’autra saira. Durmir mal per vesair cun egls stanchels la staziun, il Tiber ed il Vatican, forsa schizunt endadens. Quai tanschia. Ed il colosseum, la funtauna da Trevi, il martgà da spezarias? In di da program. Ina giada insatge auter. In pau davent dal mintgadi. Hajan betg gì peda dad ir en vacanzas. Buna notg ha ella ditg e guardà cun egls che na paran betg d’avair emprendì da guardar auter che sco davos sumbrivals vi. Salve! Glieud dubiusa? Na! Ils umens dals cunfins guardan atras ils documents. Glieud da l’ost, Tircs? Tgi sa. E bella ragazza, tedesca. Va bene. Ciaco, Ciao. Seser e spetgar. Tadlar musica e durmir cun egls averts. Se solo avessi le parole… ti scriverei una canzone
d’amore… per farti addormentare… Bel! Milano! Giuseppe d’adina vegn cun ils ensolvers, pachetads en memia bler palpiri. Paunins dultschs, petta da tschigulatta ord l’Ollanda. A Roma sa legran Sergio d’adina e sia truppa da la via sin las restanzas e sin il café mez tievi. Seser e studegiar. Rendessi da durmir? Forsa spetgar e tadlar sch’insatge sa muventa. Milano è la staziun dals ensolvers e dals laders ch’entschaivan lur tur da lavur. Everthing happen’s for a reason… Tut ruassaivel. Mes’ura duess tanscher. Anc ina davosa egliada da controlla, alura durmir cun tschel egl avert fin curt avant Firenzee. Là van els, ils dus emigrants in spe cun sien e satgados. Tgi sa sche la chasa plascha? I vegn plaunsieu cler. Il Tiber da vart sanestra. El nun ha prescha, tschitscha ils emprims radis dal di e lascha passar il tren. Perché lo fai, disperata ragazza mia… I pau serrar in egl. In pau siemiar… e domani diventa mai… Il tren sa ferma… Perché… betg simplamain ir ora. Prender las cigarettas, ir per la poppa da gumma tar il signur cun cravatta dal cumpartiment sis. Ir enavos tar il Tiber e sa laschar pasar dals trens… Morgä! Simmär scho z’Italiä? Chömmamär rächtziitig aa? Mes’ura memia baud a Roma. Arriverderci. En l’hotel. Prender ina duscha. Inundaziun en il bogn… Metter ils sientamauns giun plaun ed ir a la Fontana di Trevi. Giavischar, empermetter da turnar – prest – suenter seser sin la scala spagnola, bitschs franzos cun il Talian che empermetta satellits russ. Vieni con me a Napoli! Sei troppo carina per dimenticarti. Fammi vedere la strada nel tuo cuore. Bellezza. Siemi. Forsa meglier ir uss. Aspetta! Dammi il tuo indirizzo. Quando ritorni? Ti vengo a ritrovare alla stazione. Ciao amore! Ciao giuven Talian cun lieunga franzosa sin la scala spagnola. Esser Svizra ed ir a lavurar. I saja stà bellezza en il museum dal papa. Uschè bler aur, uschè bler bel, propi in stgazi spezial. Tuttina in pau curt per vesair tut. Els stoppian simplamain puspè turnar. Ho fame. Was will dä do? Per favore, dammi qualcosa da mangiare. Unglaublech. Buona sera. Buona sera. In giuven svanescha tras la fulla da glieud cun ina da las stgatlas d’ensolver. Ils laders entschaivan lur tur da lavur. Ir per ils bigliets. Ils blers turnan. Ils blers han in bigliet da return. Ina mondura po esser bigliet. Seser, tadlar musica, spetgar sin il conductur. In’egliada qua. In pèr pleds là. Rir in pau. Guardar ils passaports e s’imaginar las istorgias tar las fatschas. Serrar in egl. Siemiar senza durmir. Stai con me! Ti faccio vedere Roma, l’Italia, tutto il mondo, – e las stailas. Il Tiber da vart dretga. Strusch da vesair en il stgir. Forsa gnanc pli là. Passà è passà. Alura na datti nagin enavos. Il tren va enavos. A Turitg, cun fatscha rienta dir adia. Tut il bun! Rimnar ensemen las cuvertas da pulvra e giavischar da pudair scurlattar tut ils siemis ord ils plimatschs. Il tren va mintga mument. A chasa. Home, sweet home. Anc dabot ir a stgamiar daners. Midar ils milliuns en millis. Mintgatant crain ins d’avair dapli che quai ch’igl è. Currer sin il tren. Laschar l’urden esser urden. Ir sin tualetta per sa stgamiar. Metter la bucca en posiziun. Turnar enavos. Tut è anc là. Serrar ils egls e taschair. 

Versiun en rg, Guadench Dazzi/LR